贈張相鎬二首 二
作者：李白
朝代：唐

paragraphs: 本家隴西人，先爲漢邊將。
功略葢天地，名飛青雲上。
苦戰竟不侯，富年頗惆悵。
世傳崆峒勇，氣激金風壯。
英烈遺厥孫，百代神猶王。
十五觀奇書，作賦凌相如。
龍顏惠殊寵，麟閣憑天居。
晚途未云已，蹭蹬遭讒毀。
想像晉末時，崩騰胡塵起。
衣冠陷鋒鏑，戎虜盈朝市。
石勒窺神州，劉聰劫天子。
撫劒夜吟嘯，雄心日千里。
誓欲斬鯨鯢，澄清洛陽水。
六合灑霖雨，萬物無彫枯。
我揮一杯水，自笑何區區。
因人恥成事，貴欲決良圖。
滅虜不言功，飄然陟蓬壺。
惟有安期舃，留之滄海隅。